หนาวววว
ต้องบอกว่า หนาวจริงๆ สำหรับ อารีพงศ์ ภู่ชอุ่ม ปลัดกระทรวงการคลัง
7 ธ.ค. 2555

ต้องบอกว่า หนาวจริงๆ สำหรับ อารีพงศ์ ภู่ชอุ่ม ปลัดกระทรวงการคลัง
ทำงานกับ “นายโต้ง” มานานกว่า 1 ปี จนบัดป่านนี้ยังไม่ได้รับความเชื่อใจ ข่าวคราวโดนปลด โผล่เป็นระลอก
ล่าสุดมีมือดีที่บินไป “ลอนด๊อน” ปล่อยข่าวว่า โดนเด้งไปเป็นที่ปรึกษานายกรัฐมนตรีโน่น เจ้าตัวกินไม่ได้นอนไม่หลับ
พอนักข่าวถาม “เจ้านาย” โดยตรง กิตติรัตน์ ณ ระนอง รองนายกรัฐมนตรี และ รมว.คลัง กลับได้คำตอบว่า... 
“ผมไม่สามารถยืนยันได้ว่าจะไม่โยกย้ายปลัดคลัง และผู้บริหารคนอื่นๆ นอกฤดูการโยกย้าย แต่กระแสข่าวโยกย้ายปลัดคลังที่ผ่านมาไม่เป็นความจริง เพราะหากย้าย รมว.คลังต้องรู้เรื่อง”
“ผมไม่ยืนยันว่าจะไม่มีโยกย้ายเกิดขึ้น เพราะผมไม่รู้อนาคต หากมีผู้บริหารใครทำผิดก็ต้องมีการเปลี่ยนแปลง แต่ที่ผมยืนยันได้ว่าคนที่ปล่อยข่าวจะมีย้ายปลัดคลังให้ข้อมูลผิด” กิตติรัตน์ กล่าว
เป็นใครก็ใจแป้ว...ครับทั่น